בס"ד

גיליון מס' 601 ב' סיון תשע"ז

**במדבר**

 רעיונות על הפרשה על פי תורתו של הרב אביגדר נבנצל שליט"א

סדר הליכת בני ישראל במדבר נקבע על ידי הקב"ה: "אִישׁ עַל דִּגְלוֹ בְאֹתֹת לְבֵית אֲבֹתָם יַחֲנוּ בְּנֵי יִשְׂרָאֵל" (במדבר ב, ב) אמנם סידור זה, ארבעה דגלים - שלושה שבטים לכל דגל ודגל אחד לכל רוח, נעשה על פי בקשת בני ישראל כפי שמובא במדרש: *''בשעה שנגלה הקב''ה על הר סיני ירדו עמו כ''ב רבבות של מלאכים שנאמר* (תהלים סח) *'רכב אלקים רבותים אלפי שנאן' והיו כולם עשוים דגלים דגלים שנאמר* (שיר''ה) *'דגול מרבבה'; כיון שראו אותן ישראל שהם עשוים דגלים דגלים התחילו מתאוים לדגלים, אמרו: הלוואי כך אנו נעשים דגלים כמותן...אמר להם הקב''ה...חייכם שאני ממלא משאלותיכם''* (במד"ר ב, ג) אולם ישראל לא קבעו את מיקום השבטים, הקב"ה ציווה באיזה רוח יחנה כל שבט וכל דגל ומה יהיה סדר נסיעתם. כמו כן הקב"ה קבע את סדר חנייתם של בני לוי: משה ואהרון ובניו במזרח, בני קהת בדרום, בני גרשון במערב ובני מררי בצפון.

בעקבות סדר זה השפיעו השבטים זה על זה, מהם לטובה ומהם לרעה. וכך מובא ברש"י: *''****משה ואהרן ובניו****. וסמוכין להם דגל מחנה יהודה, והחונים עליו יששכר וזבולון; טוב לצדיק טוב לשכנו, לפי שהיו שכניו של משה שהיה עוסק בתורה נעשו גדולים בתורה''* (רש"י ג, לח) שלושת השבטים הללו ניצלו לטובה את שכנותם של משה ואהרון, למדו ממעשיהם וגדלו בתורה. לעומתם שבט ראובן החונים תימנה הושפעו לרעה משכניהם בני קהת. *''****משפחת בני קהת יחנו*** *וגו'* ***תימנה****. וסמוכין להם דגל ראובן החונים תימנה, אוי לרשע ואוי לשכנו, לכך לקו מהם דתן ואבירם ומאתים וחמשים איש עם קרח ועדתו שנמשכו עמהם במחלקתם''* כלט (רש"י שם כט)

שואל מו"ר הרב נבנצל שליט"א: מה פשר התביעה הגדולה כל כך על בני ראובן על שהושפעו לרעה על ידי קרח ומתוך כך נשרפו מאתיים חמישים ראשי סנהדראות? הרי חנייתם תימנה על פי ה' היתה וקביעת מי יהיו שכניו נעשתה ללא התערבותם, לכאורה טענה בפיהם: 'אנוסים היינו'.

אומר הרב: אמנם הקב"ה קבע את מקום חנייתם אולם הוא לא קבע שהם יהיו המושפעים לרעה; למעשה הם היו יכולים להתאמץ ולהשפיע לטובה על בני קהת או לחלופין להתפלל לה' שישנה את מקומם לרוח אחרת, או שיסלק את בני קהת למקום אחר, שכן המשנה אומרת: *''הרחק משכן רע ואל תתחבר* *לרשע''* (אבות פ"א מ"ז) העצה הטובה ביותר היא להתרחק מהניסיון, אסור לאדם להביא את עצמו לידי ניסיון, כפי שאנו מבקשים בקריאת שמע שעל המיטה: ''וְאַל תְּבִיאֵנִי לִידֵי חֵטְא וְלֹא לִידֵי נִיסָּיוֹן וְלֹא לִידֵי בִּזָיוֹן'', כיון שבא אדם לידי ניסיון ולא עמד בו, הריהו בא לידי ביזיון, אולם במקום שאין ברירה כמו כאן היו צריכים להשתדל 'ליישר' את בני קהת.

דוד המלך ביקש מהקב"ה שינסה אותו: "בְּחָנֵנִי ה' וְנַסֵּנִי" (תהלים כו, ב) הגמרא אומרת (סנהדרין קז.) שזו הסיבה ל'חטא' בת שבע. כמובן שאין הדברים כפשוטם, קטוננו מלדבר על דוד המלך שעליו אמרו חז"ל כל האומר דוד חטא אינו אלא טועה, אולם הלקח הנלמד מסוגיה זו הוא שאסור לאדם להכניס עצמו לידי ניסיון; אם הקב"ה מנסה אותו הריהו חייב להתמודד ולהתפלל שיצליח לעמוד במשימה, שכן אין הקב"ה מנסה את האדם אלא בדברים שהוא מסוגל לעמוד בהם, אך יחד עם זאת צריכים להשתדל להתרחק מניסיונות ככל האפשר.

חנניה מישאל ועזריה מסרו את נפשם על קידוש ה' בכך שסירבו להשתחוות לצלם של נבוכדנצר, למרות שלפי התוספות (פסחים נג: ד"ה מה) אותו צלם לא היה עבודה זרה אלא רק אנדרטה למלך שנעשה לכבוד בעלמא, ועקב כך הושלכו לכבשן האש. והנה הגמרא אומרת: *''אמר רב: אלמלי נגדוה לחנניה מישאל ועזריה פלחו לצלמא''* דהיינו, אם במקום להשליך אותם לכבשן האש היו מלקים אותם, בסוף היו נשברים מהמכות ונכנעים ומשתחווים לצלם, כיון שניסיון של מכות עד אין קץ הינו קשה הרבה יותר מניסיון להיזרק לכבשן האש. שואל הרב: גם אם לספוג מכות ללא הגבלה הוא ניסיון קשה יותר מכבשן האש, מניין לאמורא רב שהם לא היו מצליחים לעמוד בניסיון זה? אולי כשם שעמדו בהצלחה בניסיון כבשן האש היו עומדים גם בניסיון של מכות?

אומר הרב: סברתו של רב היא שאם באמת היו יכולים לעמוד בניסיון קשה יותר, הקב"ה אכן היה מנסה אותם בו ולא בניסיון קל יותר. הוא מה שאמרנו: אין הקב"ה מביא ניסיון לאדם אלא במה שהאדם מסוגל לעמוד, וכוון שעמדו בו נעשה להם נס וניצלו.

ניסיון העושר אינו קל, שכן האדם עלול להיכשל במה שמתאר משה רבנו: "וַיִּשְׁמַן יְשֻׁרוּן וַיִּבְעָט שָׁמַנְתָּ עָבִיתָ כָּשִׂיתָ וַיִּטֹּשׁ אֱלוֹהַ עָשָׂהוּ וַיְנַבֵּל צוּר יְשֻׁעָתוֹ" (דברים לב, טו) אולם מאידך ניסיון העוני הוא לא פחות קשה שכן העוני מעביר את דעתו של האדם.

במגילת רות שנקרא בחג השבועות הבעל"ט אנחנו פוגשים שילוב בין שני הניסיונות הללו גם יחד אצל בועז ורות; רות אמנם באה מבית המלכות במואב וודאי שגדלה סביב עושר רב, ולמרות זאת היא מוותרת על הכל ובוחרת בחיי עוני ומחסור בארץ, ובלבד שלא להיפרד מנעמי ומעמה. ומאידך בועז היה עשיר גדול ולא חסר מאומה, וצריך לעמוד בניסיון לתת את כל מתנות עניים למרות המצב הקשה; והנה הוא עומד בזה מעל ומעבר למה שהתורה מצווה ואומר לקוצרים: "וְגַם שֹׁל תָּשֹׁלּוּ לָהּ מִן הַצְּבָתִים וַעֲזַבְתֶּם וְלִקְּטָה וְלֹא תִגְעֲרוּ בָהּ" (רות ב, טז) *''שכח תשכחו, עשו עצמיכם כאילו אתם שוכחים''*(רש"י)

עמידה בניסיון העוני והעושר זיכתה אותם להיות ראויים להקים את מלכות בית דוד. יסוד זה נחוץ למלך בישראל אשר מצד אחד הוא עשיר ואין עשיר גדול ממנו; כלפי חוץ עליו להיות תקיף, *''מלך שמחל על כבודו אין כבודו מחול''* (סנהדרין יט:) ומאידך עליו להיזהר לא לנהוג בגסות רוח כלפי העם כמו שנאמר: "לְבִלְתִּי רוּם לְבָבוֹ מֵאֶחָיו" (דברים יז, כ) זהו אכן ניסיון לא קל, לנהוג בתקיפות ושררה ויחד עם זאת להרגיש שהוא אינו טוב יותר מכל יהודי ואפילו הפשוט ביותר.

זוהי גם דרכו של משה רבנו: מצד אחד כל העם כפופים אליו וכשיש צורך בתקיפות כמו במעשה קרח ועדתו הוא אכן נוהג בתקיפות, ומאידך הוא עניו מכל האדם אשר על פני האדמה. יש בשילוב של בועז ורות את שתי התכונות הללו ועל כן הם יסוד המלכות.

גם למלך המשיח יש את השילוב בין שני הניסיונות הללו, מצד אחד כל העולם יהיה כפוף לו ומאידך הוא מחכה בפתחה של רומי יחד עם שאר עניים הסובלים ממחלות. רואים שכח עמידה בניסיון העושר והעוני הוא מאפיין את המלכות. אנחנו, עם ישראל, בני מלכים צריכים ללמוד וליישם רעיון זה ובזכות זה נזכה לקרב את ביאת גואל צדק בב"א.

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, דוד בן שרה, מאיר טובי בן ליטא, נוריאל יחיאל גץ בן אסתר, הרבנית שפרה בת לאה, טליה חנה בת מלכה, שרה בת מרים, שרה חנה לויזה בת פאני; שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**